

**REPUBLIKA HRVATSKA**

**VUKOVARSKO-SRIJEMSKA ŽUPANIJA**

**OPĆINA NEGOSLAVCI**

**Općinsko vijeće**

**KLASA:** 400-01/24-01/01

**URBROJ:** 2196-19-02-24-03

**Negoslavci,** 24. prosinca 2024.

Na temelju članka 18., stavka 1. Zakona o proračunu („Narodne novine“ broj 144/21) i članka 19., točke 2. Statuta Općine Negoslavci („Službeni glasnik Općine Negoslavci” broj 1/21 i 7/23), Općinsko vijeće Općine Negoslavci na svojoj redovnoj sjednici održanoj dana 24.12.2024. godine donosi

**O D L U K U**

**o izvršavanju Proračuna Općine Negoslavci za 2025. godinu**

**I OPĆE ODREDBE**

**Članak 1.**

Ovom Odlukom utvrđuje se način izvršenja Proračuna Općine Negoslavci za 2025. godinu koji obuhvaća:

a) naplatu prihoda koji sukladno odredbama Zakona o financiranju jedinica lokalne samouprave i drugim propisima te temeljem Odluka Općinskog vijeća spadaju u nadležnost Općine,

b) raspodjelu prihoda i stavljanje sredstava na raspolaganje korisniku sredstava Proračuna (u daljnjem tekstu: korisnik),

c) upravljanje općinskom imovinom.

**Članak 2.**

U postupku izvršenja Proračuna za 2025. godinu korisnik ima prava, obveze i ovlaštenja utvrđene odredbama ove Odluke.

**II STRUKTURA PRORAČUNA**

**Članak 3.**

Proračun sadrži Opći i Posebni dio.

Opći dio sadrži račun prihoda i rashoda u kojemu se iskazuju svi prihodi i rashodi po osnovnim namjenama.

Posebni dio Proračuna sastoji se od plana rashoda raspoređenih u programe prema organizacijskoj, ekonomskoj, funkcijskoj i lokacijskoj klasifikaciji.

**Članak 4.**

Općina smije preuzeti obveze za koje su sredstva namjenski iskazana u posebnim dijelovima Proračuna, uz uvjet da je njihovo podmirenje usklađeno sa planiranim sredstvima.

**III IZVRŠAVANJE PRORAČUNA**

**Članak 5.**

U slučaju da se proračunski prihodi ne naplaćuju u planiranim iznosima i predviđenom dinamikom tokom prvog tromjesečja, prioritet u izvršavanju Proračuna imat će sredstva kojima se osigurava redovna djelatnost Općine.

**Članak 6.**

Korisnik, proračunska sredstva smije koristiti samo za namjene koje su određene proračunom i to do visine utvrđene u Posebnom dijelu.

Subjektima koji su nositelji rashoda, a koji nisu definirani kao proračunski korisnici, sredstva za donacije utvrđuju se u programima raspodjele donacija neprofitnim organizacijama.

**Članak 7.**

Korisnik smije imati samo jedan žiro račun.

**Članak 8.**

Korisnik smije koristiti proračunska sredstva u skladu sa svojim financijskim planom, prema redoslijedu utvrđenom mjesečnim planovima.

Nadzor nad korištenjem proračunskih sredstava i zakonitom izvršenju Proračuna, vrši Općinsko vijeće.

**Članak 9.**

Proračun se izvršava na temelju financijskih planova korisnika, sukladno raspoloživim sredstvima.

Pogrešno ili više uplaćeni vlastiti prihodi proračuna, vraćaju se uplatiteljima na teret istih prihoda, o čemu Odluku donosi Općinski načelnik Općine Negoslavci.

Preraspodjela sredstava proračuna može se izvršiti najviše do 5% rashoda i izdataka po odobrenju Općinskog načelnika.

**Članak 10.**

Sredstva za ostala materijalna prava, isplaćivat će se sukladno posebnim propisima do visine sredstava osiguranih za iste u Posebnom dijelu Proračuna.

**Članak 11.**

Općina se može kreditno dugoročno zadužiti prvenstveno radi investiranja koje se financira iz Proračuna, a koje odlukom potvrdi Općinsko vijeće uz prethodnu suglasnost Vlade RH.

**Članak 12.**

Ukupna godišnja obveza zaduživanja Proračuna može iznositi najviše 20% ostvarenih prihoda prethodne godine.

U ovaj iznos se uključuje iznos anuiteta po kreditima te eventualne neplaćene obveze iz prethodnih godina

**Članak 13.**

Općina se može kratkoročno zaduživati suglasno Zakonu o proračunu samo za premošćivanje razlike nastale zbog različite dinamike priljeva sredstava i dospijeća obveza.

**Članak 14.**

O svim ugovornim obvezama odlučuje Općinsko vijeće po prijedlogu Općinskog načelnika.

Općinski načelnik izvještava Općinsko vijeće o izvršenju svih ugovornih obveza kao i ugovornim obvezama preuzetim između sjednica Vijeća.

**Članak 15.**

Proračun se izvršava do 31.12.2025. godine.

Financijske obveze koje ne budu podmirene do 31.12.2025. godine, podmiruju se iz namjenski odobrenih sredstava Proračuna za 2026. godinu.

**IV UPRAVLJANJE OPĆINSKOM IMOVINOM**

**Članak 16.**

Općinskom imovinom upravlja i raspolaže Općinski načelnik, sukladno odredbama posebnog Zakona, Statuta i ove Odluke.

**Članak 17.**

Slobodnim novčanim sredstvima na računu Proračuna upravlja Općinski načelnik Općine Negoslavci.

Prihodi od upravljanja slobodnim novčanim sredstvima uplaćuju se u Proračun.

Naredbodavac za izvršenje Proračuna je Općinski načelnik Općine.

**Članak 18.**

Sufinanciranje rada neprofitnih organizacija, kulturnih i sportskih udruga, političkih stranaka i proračunskih korisnika, vršit će se prijenosom sredstava na žiro račune, prema financijskom planu i ostvarenom prilivu sredstava u proračun temeljem Odluke Općinskog načelnika.

Sredstva redovne potpore obiteljima i jednokratne pomoći, odobrava Rješenjem Jedinstveni upravni odjela na temelju pismenih zamolbi podnositelja.

**Članak 19.**

Općinski načelnik može u opravdanim slučajevima otpisati ili djelomično otpisati potraživanja do visine pojedinačnog potraživanja od 6.000,00 eura.

Općinski načelnik ili osoba koju ovlasti može odobriti odgodu plaćanja duga najviše do 6 mjeseci, a u izuzetnim slučajevima do godinu dana.

**V ZAVRŠNE ODREDBE**

**Članak 20.**

Unutarnji nadzor nad zakonitošću, svrhovitošću i pravodobnosti korištenja proračunskih sredstava, vrši tijelo koje svojim aktom imenuje Općinsko vijeće.

**Članak 21.**

Bilanca prihoda i izdataka Proračuna 2025. godine sastavni je dio ove Odluke.

**Članak 22.**

Odluka će se objaviti u Službenom glasniku Općine Negoslavci, a stupa na snagu i primjenjuje se od 01.01.2025. godine.

**PREDSJEDNIK OPĆINSKOG VIJEĆA**

Miodrag Mišanović